Document ID: 31987R0035

*****
ΚΑΝΟΝΙΣΜΟΣ (ΕΟΚ) αριθ. 35/87 ΤΗΣ ΕΠΙΤΡΟΠΗΣ
της 7ης Ιανουαρίου 1987
που καθορίζει τις ποσοστώσεις για το έτος 1987 από την Ισπανία, για τα προϊόντα του αμπελοοινικού τομέα προελεύσεως τρίτων χωρών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας,
τον κανονισμό (ΕΟΚ) αριθ. 491/86 του Συμβουλίου της 25ης Φεβρουαρίου 1986 για τον καθορισμό των λεπτομερειών εφαρμογής των ποσοτικών περιορισμών κατά την εισαγωγή στην Ισπανία ορισμένων γεωργικών προϊόντων προελεύσεως τρίτων χωρών (1), και ιδίως το άρθρο 3 παράγραφος 1,
Εκτιμώντας:
ότι το άρθρο 77 της πράξης προσχώρησης προβλέπει ότι η Ισπανία μπορεί να εφαρμόσει, έως τις 31 Δεκεμβρίου 1995, ποσοτικούς περιορισμούς κατά την εισαγωγή προελεύσεως τρίτων χωρών· ότι τέτοιοι περιορισμοί αφορούν τα προϊόντα του αμπελοοινικού τομέα· ότι πρέπει να καθοριστούν οι ποσοστώσεις για το έτος 1987, λαμβάνοντας υπόψη, ιδίως, τις αρχικές ποσοστώσεις και τις πραγματοποιηθείσες συναλλαγές· ότι φαίνεται επαρκής η αύξηση κατά 10 % σε σχέση με την αρχική ποσόστωση που καθόρισε ο κανονισμός (ΕΟΚ) αριθ. 1612/86 της Επιτροπής (2)·
ότι θα πρέπει να προβλεφθεί η ενημέρωση της Επιτροπής, όσον αφορά τις εισαγωγές στην Ισπανία των εν λόγω προϊόντων στα πλαίσια των ποσοστώσεων που έχουν καθοριστεί και όσον αφορά τα μέτρα που έχει θεσπίσει το κράτος μέλος αυτό για την εφαρμογή των ποσοστώσεων·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι ποσοστώσεις που ανοίγονται από την Ισπανία για την περίοδο από την 1η Ιανουαρίου έως τις 31 Δεκεμβρίου 1987, για τα προϊόντα του αμπελοοινικού τομέα προελεύσεως τρίτων χωρών, καθορίζονται σε 38 500 εκατόλιτρα.
Άρθρο 2
Οι ισπανικές αρχές ανακοινώνουν στην Επιτροπή τα μέτρα που θεσπίζουν για τη θέση σε εφαρμογή του άρθρου 1. Διαβιβάζουν στην Επιτροπή κάθε έξι μήνες, τα στοιχεία σχετικά με τις ποσότητες που έχουν εισαχθεί κατά την περίοδο αυτή.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Ιανουαρίου 1987.

Labels: 3
17
18
6